CELEX: E2019J0011
Language: sk
Date: 2020-12-10 00:00:00
Title: Rozsudok súdu z 10. decembra 2020 v spojených veciach E-11/19 a E-12/19 Adpublisher AG/J a K [Nariadenie (EÚ) 2016/679 – Ochrana údajov – Právo podať sťažnosť dozornému orgánu – Právo na účinný súdny prostriedok nápravy voči dozornému orgánu – Anonymizácia – Trovy vzniknuté v odvolacom konaní] 2021/C 113/04

31.3.2021   
            
            
               SK
            
            
               Úradný vestník Európskej únie
            
            
               C 113/9
            
         
      ROZSUDOK SÚDU
      z 10. decembra 2020
      v spojených veciach E-11/19 a E-12/19
      Adpublisher AG/J a K
      
         
            [Nariadenie (EÚ) 2016/679 – Ochrana údajov – Právo podať sťažnosť dozornému orgánu – Právo na účinný súdny prostriedok nápravy voči dozornému orgánu – Anonymizácia – Trovy vzniknuté v odvolacom konaní]
         
      
      (2021/C 113/04)
      V spojených veciach E-11/19 a E-12/19, Adpublisher AG/J a K – ŽIADOSTI o výklad nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) na Súd EZVO podané lichtenštajnským odvolacím senátom pre administratívne záležitosti (Beschwerdekommission für Verwaltungsangelegenheiten) podľa článku 34 Dohody medzi štátmi EZVO o zriadení dozorného úradu a súdu, Súd EZVO v zložení Páll Hreinsson, predseda (sudca spravodajca), Per Christiansen a Bernd Hammermann, sudcovia, vyniesol 10. decembra 2020 rozsudok, ktorého výroková časť znie takto:
      
                  1.
               
               
                  Poskytovaním osobných údajov navrhovateľa počas konania na základe sťažnosti podanej podľa článku 77 nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov alebo počas konania na základe článku 78 ods. 1 uvedeného nariadenia sa neporušuje uvedené nariadenie ani žiadne iné ustanovenie práva EHP. Otázka neposkytnutia osobných údajov navrhovateľa sa musí preskúmať so zreteľom na zásady spracúvania osobných údajov podľa článku 5 a 6 nariadenia (EÚ) 2016/679. Osobné údaje by sa nemali poskytnúť, ak by sa tým bránilo plneniu povinností stanovených v nariadení (EÚ) 2016/679 alebo výkonu práva na účinný súdny prostriedok nápravy a riadnemu procesu, ako sa stanovuje v článku 58 ods. 4 a podľa základného práva na účinný súdny prostriedok nápravy.
               
            
                  2.
               
               
                  Z článku 77 ods. 1 a článku 57 ods. 3 nariadenia (EÚ) 2016/679 vyplýva, že ak sa dotknutá osoba stane stranou konania podľa článku 78 ods. 1 v dôsledku odvolania sa prevádzkovateľa proti rozhodnutiu dozorného orgánu a ak vnútroštátne právo ukladá tento status dotknutej osobe automaticky, dotknutá osoba nemôže byť zodpovedná za žiadne trovy, ktoré vznikli v súvislosti s týmto konaním.